**ПРАВИЛА ЗА ОРГАНИЗИРАНЕТО И ПРОВЕЖДАНЕТО НА ОБЩИ СЪБРАНИЯ НА АКЦИОНЕРИТЕ**

**НА „БЪЛГАРСКИ ТРАНСПОРТЕН ХОЛДИНГ“ АД**

І. ОБЩИ ПОЛОЖЕНИЯ

Чл. 1. Настоящите правила имат за цел да гарантират равнопоставено третиране на всички акционери при организиране и провеждане на общо събрание и да гарантират техните права.

Чл. 2. (1) “Български транспортен холдинг” АД гарантира, че регламентираните в настоящите Правила процедури са в съответствие с действащата нормативна уредба и се организират по начин, който не затруднява и не оскъпява ненужно гласуването.

(2) Членовете на управителните и контролни органи на “Български транспортен холдинг” АД ще полагат усилия да присъстват на всяко общо събрание на акционерите.

ІІ. ОРГАНИЗИРАНЕ И ПРОВЕЖДАНЕ НА ОБЩО СЪБРАНИЕ

Чл. 3. (1) Общото събрание на акционерите на “Български транспортен холдинг” АД се провежда в град Пловдив, на едно от следните места:

1. ул. „Кукленско шосе“ 34, в залата за събрания или
2. бул. „Шести септември“ 242, в залата за събрания.

(2) Конкретното място се определя от органа или лицето, свикващо събранието и се обнародва в поканата за събранието.

Чл. 4. (1) Редовното общо събрание на акционерите се провежда до края на първото полугодие след приключване на отчетната година.

(2) То се свиква след изготвяне на годишния финансов отчет и на годишния доклад за дейността на дружеството за предходната година.

Чл. 5. Извънредно общо събрание на акционерите се свиква при необходимост от решаване на въпроси, включени в неговата компетентност по реда, определен в действащата нормативна уредба.

Чл. 6. Общо събрание се свиква от:

1. Управителния съвет;
2. Надзорния съвет или
3. по искане на акционери, които повече от три месеца притежават акции, представляващи поне 5 % от капитала на дружеството.

Чл. 7. (1) Свикването на общото събрание се извършва чрез покана, обявена в Търговския регистър най-малко 30 дни преди датата на събранието. “Български транспортен холдинг” АД предоставя и публикува поканата и материалите по дневния ред на Комисия за финансов надзор, „Българска фондова борса-София“ АД и обществеността, чрез медия, с която има сключен договор, както и на интернет страницата си.

(2) В поканата се посочват наименованието и седалището на дружеството; мястото, датата, часа и вида на общото събрание; съобщават се формалностите, които трябва да бъдат изпълнени за участие в събранието и за упражняване правото на глас, включително сроковете, произтичащи от закона, общият брой на акциите и правата на глас в общото събрание към датата на решението за свикване на общото събрание; дневния ред на въпросите, предложени за обсъждане и конкретните проекти за решения.

(3) Поканата съдържа и информация за правата на акционерите да участват в общото събрание; да включват въпроси в дневния ред на общото събрание и да правят предложения за решения по въпроси, включени в дневния ред на общото събрание, и крайния срок за упражняване на това право; да поставят въпроси по време на общото събрание, датата към която лицата, вписани като акционери, имат право да участват и да гласуват в общото събрание; мястото и начина на получаване на писмените материали по дневния ред на общото събрание, интернет страницата, на която се публикува поканата и материалите по дневния ред.

(4) Неразделна част от поканата са образците на пълномощни за конкретното общо събрание.

(5) Всички предложения, свързани с основни корпоративни събития, включително предложението за разпределяне на печалбата, се формулират като отделни точки в дневния ред.

(6) Общото събрание на акционерите не може да приема решения по въпроси, които не са били включени в дневния ред по реда на Търговския закон, освен в случаите, когато всички акционери присъстват или са представени на събранието и никой не възразява повдигнатите въпроси да бъдат обсъждани.

Чл. 8. (1) Писмените материали по дневния ред на събранието са конкретни и ясни и се изготвят по начин, който да не заблуждава акционерите.

(2) Изборът на членове на Надзорния съвет става посредством прозрачна процедура. Материалите по ал. 1 включват данни за имената, постоянния адрес и квалификацията на кандидатите, предложени за членове, както и достатъчна информация относно личните и професионалните им качества. Това правило се прилага и когато въпросът е включен в дневния ред по реда на чл. 223а от Търговския закон.

(3) Към материалите за общо събрание по въпроса за избор на одитор се включва детайлна информация за кандидатите за одитори относно професионалната им квалификация.

(4) Писмените материали за Oбщото събрание на акционерите са на разположение на акционерите всеки работен ден от 09:00 до 12:00 часа, считано от датата на публикуване на покана в Търговския регистър, до дата предхождаща Общото събрание, както и на интернет страницата на „Български транспортен холдинг” АД.

(5) Запознаването с материалите може да се извърши лично или чрез пълномощник, с изрично оригинално пълномощно с нотариално заверен подпис. При поискване материалите се предоставят на акционера безплатно, срещу писмена молба, заведена в деловодството на дружеството, в рамките до три работни дни. Обстоятелството на притежаване на акции се установява с оригинална нотариално заверена декларация и документ за самоличност.

Чл. 9. (1) На общото събрание се изготвя списък на присъстващите акционери или на техните представители и на броя на притежаваните или представлявани акции. Акционерите и представителите удостоверяват присъствието си с подпис. Списъкът се заверява от председателя и секретаря на събранието.

(2) Общото събрание на акционерите може да взема решения ако на него е представен най-малко 50% от капитала на дружеството.

(3) При липса на кворум се насрочва ново заседание не по-рано от 14 дни и то е законно независимо от представения капитал. Датата на това заседание се посочва в поканата за първото заседание.

Чл. 10. (1) Общото събрание избира с обикновено мнозинство председател измежду присъстващите акционери или представители. Общото събрание определя секретар, а при необходимост и преброители, които може и да не са акционери.

(2) Гласуването е явно и всеки акционер притежава толкова гласове, колкото е броят на притежаваните от него акции.

(3) Решенията се приемат с обикновено мнозинство от представените акции, освен ако закон или устава на дружеството не изисква по-голямо мнозинство за вземане на определени решения.

(4) Акционер или негов представител не може да участва в гласуването за предявяване на искове срещу него и за предприемане на действия за осъществяване на отговорността му към холдинга.

Чл. 11. (1) За всяко общото събрание на акционерите се води протокол, в който се посочват мястото и времето на провеждане; броят на представените акции; имената на председателя и секретаря, както и на преброителите, ако са избрани такива; имената на пълномощниците; дневния ред; направените предложения по същество, направените възражения; проведените гласувания и резултатите от тях.

(2) Протоколът се подписва от председателя и секретаря, както и от преброителите, ако са избрани такива и към него се прилага списъкът на присъстващите акционери и представители, както и документите по дневния ред.

(3) Протоколите и материалите към тях се съхраняват в архива на холдинга наймалко 10 години.

Чл. 12. (1) Решенията на общото събрание на акционерите влизат в сила незабавно, освен ако действието им бъде отложено.

(2) Решенията относно изменения и допълнения на устава и относно прекратяване на дружеството влизат в сила след вписването им в Търговския регистър.

(3) Увеличаването и намаляването на капитала, преобразуването на дружеството, изборът и освобождаването на членовете на Надзорния съвет и назначаването на ликвидатори имат действие от вписването им в Търговския регистър.

Чл. 13. Холдингът уведомява незабавно Комисията за финансов надзор, „Българска фондова борса – София“ АД и „Централен депозитар“ АД за решението на общото събрание относно вида и размера на дивидента, както и относно условията и реда за неговото изплащане.

ІІІ. УЧАСТИЕ И ПРЕДСТАВИТЕЛСТВО В ОБЩО СЪБРАНИЕ

Чл. 14. (1) Общото събрание на акционерите на “Български транспортен холдинг” АД се състои от всички акционери, притежатели на акции с право на глас. (2) Право на глас се упражнява от лицата, вписани в регистрите на Централен депозитар АД като акционери на дружеството 14 дни преди датата на общото събрание.

Чл. 15. Акционерите – физически лица участват в общото събрание лично или чрез упълномощен представител. Акционерите – юридически лица участват в общото събрание чрез законните си представители или чрез упълномощено от тях лице.

Чл. 16. (1) Акционери юридически лица се представляват от законните си представители, които се легитимират с представяне на актуален документ за това и документ за самоличност.

(2) Пълномощниците на акционери юридически лица представят освен документите по предходното изречение и писмено изрично нотариално заверено пълномощно, издадено за конкретното Oбщо събрание от законния представител на дружеството и отговарящо на изискванията на Закона за публично предлагане на ценни книжа и Наредбата за минималното съдържание на пълномощно за представителство на акционер в Общото събрание на дружество, чиито акции са били предмет на публично предлагане.

Чл. 17. (1) Акционери физически лица се легитимират с документ за самоличност.

(2) Пълномощниците на акционери физически лица се легитимират с документ за самоличност и писмено изрично нотариално заверено пълномощно.

Чл. 18. (1) Акционерите могат да упълномощят всяко физическо или юридическо лице да участва и да гласува в Oбщото събрание от тяхно име. Писменото пълномощно трябва да е за конкретното Oбщо събрание, да е изрично, да е подписано саморъчно от упълномощителя, да е нотариално заверено и да посочва най-малко: данните за акционера и пълномощника; броя на акциите, за които се отнася пълномощното; дневния ред на въпросите, предложени за обсъждане; предложенията за решения по всеки от въпросите в дневния ред; начина на гласуване по всеки от въпросите, ако е приложимо; дата и подпис. Ако упълномощителят е юридическо лице, то пълномощното следва да бъде подписано от законния представител (законните представители, ако са повече от един и представляват заедно) на юридическото лице. В случаите, когато в пълномощното не е посочен начинът на гласуване по отделните точки от дневния ред, в него трябва да се посочи, че пълномощникът има право на преценка дали и по какъв начин да гласува. Пълномощникът е длъжен да упражнява правото на глас в съответствие с инструкциите на акционера, съдържащи се в пълномощното. Пълномощникът може да представлява повече от един акционер в Oбщото събрание на дружество. В този случай пълномощникът може да гласува по различен начин по акциите, притежавани от отделните акционери, които представлява. Ако акционерът лично присъства на Oбщото събрание, издаденото от него пълномощно за Общото събрание е валидно, освен ако акционерът заяви обратното. Относно въпросите от дневния ред, по които акционерът лично гласува, отпада съответното право на пълномощника. Преупълномощаването е нищожно. Удостоверението за търговска регистрация, както и пълномощното за представителство в Общото събрание на акционерите, издадени на чужд език, трябва да бъдат съпроводени с легализиран превод на български език, в съответствие с изискванията на българското законодателство. При несъответствие между текстовете, за верни се приемат данните в превода на български език. Образецът на пълномощно е на разположение на хартиен носител на адреса на седалището на „Български транспортен холдинг” АД, както и на интернет страницата на дружеството.

(2) Пълномощниците, представляващи повече от 500 (петстотин) акции, са длъжни да представят оригиналните си пълномощни, не по-късно до 16:00 часа, 2 (два) работни дни преди откриването на Общото събрание в деловодството на дружеството.

(3) “Български транспортен холдинг” АД дава възможност на акционерите да изпращат пълномощни и по електронен път. Дружеството ще получава по електронен път и ще счита за валидни пълномощни, изпратени в срок до 16:00 часа на последния работен ден преди датата на Общото събрание на акционерите, при спазване на следните изисквания: изпращане посредством електронно съобщение на посочен в поканата за свикване електронен адрес, съдържащо сканирано копие на нотариално заверено пълномощно по образец, предоставен от “Български транспортен холдинг” АД. Пълномощното следва да е изпратено от електронната поща на упълномощителя и да е подписано с универсален електронен подпис от упълномощителя, по смисъла на Закона за електронния документ и електронния подпис.

Чл. 19. В устава на „Български транспортен холдинг” АД не е предвидена възможност Oбщото събрание на дружеството да използва кореспонденция или електронни средства за гласуване.

ІV. ПРАВА НА АКЦИОНЕРИТЕ ПРИ СВИКВАНЕ И ПРОВЕЖДАНЕ НА ОБЩОТО СЪБРАНИЕ

Чл. 20. Всеки акционер има право:

1. да бъде уведомен за свикано общо събрание на акционерите чрез покана, обявена в Търговския регистър и на интернет страницата на дружеството най-малко 30 дни преди датата на събранието;

2. на достъп до всички материали по дневния ред на общото събрание, а при поискване – да получи тези материали безплатно;

3. да участва в общото събрание и да гласува, като участва във вземането на решения с толкова гласа, колкото е броят на притежаваните от него акции;

4. да изразява мнението си и да дава по същество предложения за решения по всеки въпрос, включен в дневния ред и при спазване изискванията на закона, като крайният срок за упражняване на това право е до прекратяване на разискванията по този въпрос преди гласуване на решението от Общото събрание.

5. да бъде избиран за член на управителния или контрилен орган на дружеството;

6. да зададе въпроси към ръководството, независимо дали те са свързани с дневния ред на събранието и да получи верни и изчерпателни отговори по същество, относно икономическото и финансовото състояние и търговската дейност на дружеството, освен за обстоятелствата, които представляват вътрешна информация;

7. да прегледа протоколите от общи събрания, както и материалите към тях, както и всички, произтичащи от Закона права.;

V. МАЛЦИНСТВЕНИ ПРАВА НА АКЦИОНЕРИТЕ

Чл. 21. (1) Акционери, които заедно или поотделно притежават акции, представляващи поне 5 на сто от капитала на дружеството могат да поискат свикване на общо събрание на акционерите.

(2) Ако в едномесечен срок искането не бъде удовлетворено или ако общото събрание не бъде проведено в 3-месечен срок от заявяване на искането, окръжният съд свиква общо събрание или овластява акционерите, поискали свикването, или техен представител да свика събранието.

Чл. 22. (1) Акционери, които заедно или поотделно притежават акции, представляващи поне 5 на сто от капитала на дружеството могат да искат включването на въпроси и да предлагат решения по вече включени въпроси в дневния ред на общото събрание по реда на чл. 223а от Търговския закон след обявяване на поканата за свикването му.

(2) Не по-късно от 15 дни преди откриването на общото събрание, лицата по ал. 1 представят в Търговския регистър списък на въпросите, които ще бъдат включени в дневния ред, предложенията за решения и писмените материали, свързани с тях.

(3) Акционерите, възползвали се от това свое право, са длъжни да представят на Комисията за финансов надзор и на “Български транспортен холдинг” АД най-късно на следващия работен ден след обявяването на въпросите в Търговския регистър, материалите по чл. 223а, ал. 4 от Търговския закон.

(4) “Български транспортен холдинг” АД актуализира поканата и я публикува в медиите, с които има договор и на сайта си в интернет заедно с писмените материали незабавно, но не по-късно от края на работния ден, следващ деня на получаване на уведомлението за включването на въпросите в дневния ред.

Чл. 23. (1) Акционери, които притежават заедно или поотделно наймалко 5 на сто от капитала на дружеството, при бездействие на управителните му органи, което застрашава интересите на дружеството, могат да предявят пред съда исковете на дружеството срещу трети лица.

(2) Лицата по ал. 1 могат:

1. да предявят иск пред окръжния съд по седалището на дружеството за обезщетение на вреди, причинени на дружеството от действия или бездействия на членовете на управителните и контролните органи и на прокуристите на дружеството;

2. да искат от общото събрание или от окръжния съд назначаването на контрольори, които да проверят цялата счетоводна документация на дружеството и да изготвят доклад за констатациите си.